Anfinn Kallsberg (FF), 2007-02-01:
Jeg vil først sige, at jeg hundrede procent går ind for dette forslag, da det er det politiske kompromis, som er kommet ud af en tovtrækning mellem færøske og danske myndigheder de sidste 20 år.
Der er ikke grund til at skjule, at Færøerne i flere omgange har fået tilbudt fra den danske statsminister, at færingerne kan overtage lufthavnen, som er et anlæg – det er ikke et sagsområde, men et anlæg – kvit og frit.
Men det har man ikke villet fra Færøernes side, for som det fremgår, har vor lufthavn ikke fået nogen opgradering siden midten af 1970'erne, og når man tænker på, at flyvepladsen på det tidspunkt blev udbygget til at kunne servicere ca. 60.000 passagerer om året og vi i dag er oppe over 200.000, er der selvfølgelig mange flaskehalse.
Den er aldeles ikke moderniseret, og den er heller ikke fulgt med den udvikling, der har været af flytyper og andre ting.
Så derfor er det tvingende nødvendigt at få udbygget vor lufthavn.
Der har været mange forslag fra færøsk side og mange krav til den danske stat om at finansiere denne udbygning, men man er aldrig nået til enighed, og derfor har vi den akutte situation, som vi har i dag.
Jeg kan huske, at jeg som lagmand i 2002 på rigsmødet på Færøerne rejste dette spørgsmål over for statsministeren om en sammenkædning mellem investeringsfonden, som er en dansk fond, og overtagelse af flyvepladsen, men på det tidspunkt i hvert fald var tiden ikke inde til at lave sådan en aftale.
Man har så efterfølgende arbejdet med det her, og jeg synes, at dette forslag om at tilvejebringe finansieringen til udbygningen af lufthavnen med nedkapitalisering af investeringsfonden absolut er en brugbar løsning, og det er altså investeringsfonden og nedkapitaliseringen, som vi har på dagsordenen her i dag.
Jeg synes også, det er vigtigt at gå lidt tilbage i historien.
Hvad var det, som var baggrunden for investeringsfonden?
Det udmøntedes så i en rapport om investeringsbehov for Færøerne.
Det er den rapport, som er baggrunden for, at man oprettede investeringsfonden, og den danske stat har i flere år og i flere omgange skudt penge ind i denne fond, sådan at fondens kapital er tilvejebragt over den danske finanslov med 140 mio. kr.
Man kan så diskutere, om den forrentning og det afkast, som ligger i denne fond, er dansk eller færøsk, men jeg synes ikke, at vi skal gå ind i den diskussion i dag, for det er selvfølgelig et politisk spørgsmål, som skal løses i forhandlinger mellem Færøerne og Danmark.
Men vi kan i hvert fald sige, at de 140 mio. kr. i grundkapitalen er danske penge, og hvis man så regner på en forrentning af det, tror jeg også, at vi inden for de 365 mio. kr., som her skal nedkapitaliseres, sagtens kan komme til den forståelse, at det her kompromis mellem færøske og danske myndigheder er fornuftigt, for hvis vi fTTM050.fm Page 3720
Tuesday, May 29, 2007 1:23 PM
ikke vedtager dette forslag, er jeg bange for, at projektet med udbygning af vores lufthavn bliver udsat i endnu flere år, og det kan ingen af os være tjent med.
Derfor vil jeg sige: Lad os få en ende på det her stridsspørgsmål imellem Færøerne og Danmark om lufthavnen ved at vedtage dette forslag.
Af forslaget fremgår det, at vor lufthavn overgår til færøsk myndighed med slutningen af den måned, hvor dette forslag bliver vedtaget.
Derefter kommer det så til udbygningen, som bliver lavet i færøsk regi – hvor det er de færøske myndigheder, som har ansvaret – med de penge til finansieringen, som dette forslag lægger op til.